
  1.

  LÉNA


  Léna a házasságuk kilencedik évében csalta meg először a férjét. De hogy meg fogja csalni, azt évekkel korábban eldöntötte már. Hogy pontosan mikor, arra Léna is csak homályosan emlékezett, ám az emlékek talaja igencsak ingoványos, egészen úgy, mint a józan észé.


  Egymilliószor elképzelte az elmúlt évek alatt, mi lenne, ha a férje meglátná így. Megölné talán? Nem, azt mégsem. Vagy saját magát ölné meg? Nem, ha Léna attól tartott volna, hogy Péter valóban megöl bárkit, biztosan nem merészelte volna. Nem ment volna el idáig. Vagy mégis?


  Aznap délután lezuhanyozott, de a zuhanyfüggönyt nem húzta be, magát nézte a tükörben, ahogy a vízsugár átlátszó köpenyt húz a bőrére. Ez volt az egyetlen dolog, amivel kicsit elidőzött, amíg Péter be nem kiabált a fürdőszobába, hogy elég. Gyorsan végigdörzsölte a testét a frottírtörülközővel, és még úgy félig vizesen belebújt a bugyiba, ami a szárítón a keze ügyébe akadt.


  Mivel csak a mosdó felett volt tükör, felállt a kád peremére, és a nyakát csavargatva megnézte benne a fenekét. Fintorgott. A fenekével nem volt baj, azaz nagy baj nem volt vele, bár azt a két kis horpadást ott, a csípőcsont és farpofa között nem tudta nem észrevenni. A horpadások viszonylag frissek voltak, talán tavaly jelenhettek meg, a negyvenedik születésnapja körül, nagyjából akkor – erre jobban emlékezett –, amikor Borinak szalmonellája volt.


  Alapozót, szempillaspirált tett fel. Egy randa, vörös foltot az álla jobb szélén sehogy sem bírt eltüntetni a púderrel, amitől aztán elfogta a hirtelen rémület, hogy éppen az, az a randa vörös folt fog keresztülhúzni mindent, bármit is jelentsen ez. Gyorsan és türelmetlenül dolgozott, mint egy éhes festő. Tökéleteset akart festeni magából. Talán egy másik arcot, talán egy másik nőt. Vagy azt a nőt, aki ő volt, tíz vagy mittudjamárő, hány évvel azelőtt, azt a délibábarcút, aki megzabálja a világot reggelire, persze jó értelemben (ezt Péter mondta rá még Velencében, vagy valaki más, valahol máshol, Léna nem emlékezett pontosan). Ezt itt, ezt a ragyás állút meg itthon hagyná, a tévé előtt. Micsoda alibi volna!


  Kitépett négy ősz hajszálat, kettőt a halántéka tájáról, kettőt a homloka fölül, aztán egy ideig mozdulatlanul figyelte magát a tükörben. Arra gondolt, hogy pár órával azelőtt még tiszta volt. De vajon honnantól koszolódik be az ember?


  Fésülködés közben leszedte a szárítót, kiteregette a második mosást, ledörzsölte a fogkrémpöttyöket a tükörről, újratöltötte a szappanos flakont, kibányászott egy legófigurát a lefolyóból, aztán egy marék Barbie-hajat is, de nem jött ki az egész, a lefolyóba szódabikarbónát szórt, meg ecetet öntött, aztán forró vizet, levette a tűzről a tésztát, odatette a gombát, megrendelte a neten a menzát, bekapott négy gerezd mandarint, leszedte a lábáról a szőrt, hagyta, hogy Bori megverje malomban, és levágta Misi körmeit.


  Misi keze olyan volt, mint az apjáé. Léna imádta Misi kezét, persze mindenét imádta, de a kézfejét különösen. Tulajdonképpen Péter keze volt kicsiben, csak a mindenféle sallangok nélkül.


  Kinyitotta az ablakot.


  Akkor már hónapok óta nem kapott levegőt. Vagy évek voltak? Úgy érezte, megfullad, de nem csak képletesen értve, valóban zihált, mint egy beteg macska. Reggelente ordított. Persze nem úgy, hiszen a gyerekek ott aludtak a másik szobában. Halkan ordított. Némán.


  Kinn hideg volt. Az utcáról ferde szelek tolakodtak be a fürdőszobába, meg autók és emberek zajai, de az autókban is csak emberek ültek, mentek valahonnan valahová. De egy biztos, igen, Léna ezt gondolta, hogy az ablak alatt nyüzsgő egész, rohanó tömeg nála nyilván jóval súlyosabb terheket hord a vállán. Ő itthon volt, ebben a szép és meleg fürdőszobában.


  –Szóval megint elmész? – kérdezte Péter. Alig nézett fel a videójátékból, amit a szobában nyomogatott.


  Lénának eszébe jutott, hogy legutóbb, amikor elment pár órára Elzával, még a piros, ujjatlan vászonruhája volt rajta, az, amelyik kidörzsöli a vállát. Most tél van. Persze akkor is megvolt a dolog következménye, pedig még le is fényképezte magát Péternek, összehajoltak Elzával egy kedves szelfire, hogy tessék, valóban csak a jó öreg Elza az ott az oldalán, nem valami kanos brit horda, vagy hasonló. Mindenesetre általában egyszerűbb volt nem menni sehova. Mégis, most csak annyit válaszolt, még mindig kezében szorongatva a fésűt:


  –De hát szóltam már egy hete.


  –Hát, nyilván szóltál valakinek. – Péter a valakit jelentőségteljesen megnyomta. – De az a valaki nem én voltam. – Továbbra sem nézett fel a laptop mögül, csak lőtt. Lőtt valami tankokat.


  Léna még mindig azt hitte, ha egészen pontosan felsorolja a tényeket, úgy, ahogy történtek, akkor a támadhatatlan igazság az oldalára áll, és akkor a tényeket Péter is tényeknek veszi majd. De Péter nem hitt a tényekben, azaz nem azokban a tényekben hitt.


  –De hát múlt pénteken kérdeztem, vacsora előtt, amikor kinn úgy zuhogott az eső, és te ott álltál a komód jobb oldalánál, én meg itt, a…


  –Na látod – tárta szét Péter a karját, mint aki épp elnézést kér, hogy folyton nála marad az igazság. – Nem mondtad. Csak kérdezted. Persze téged egyáltalán nem érdekel, hogy mit válaszolok, hiszen úgyis eldöntötted, hogy elmész. Úgyis azt csinálsz mindig, amit te akarsz, de azért eljátszod velem ezt a hülye kis színjátékot, hogy…


  Végig sem mondta, csak legyintett. Persze Péter nem mondott semmit, sem akkor, azon az esős pénteken a komód mellől, sem azóta, amikor Léna még vagy háromszor rákérdezett a dologra. Aztán még hozzátette: – De érezd csak jól magad. Látom, már illatozol is, mint egy rózsaszál. Imádni fogják! És gondolom, akkor holnap megint nem kelsz fel délig.


  Léna legutoljára talán egyetemista korában kelt fel délben. De erre már nem mondott semmit. Hosszú évekbe tellett megtanulnia semmit sem mondani, és erre éppen annyira volt büszke, mint amennyire megrémült tőle. Végül is Péter ordíthatna is. A bejáratot is elállhatná előle. Akár meg is üthetné. Pláne, ha tudná… De Péter ilyeneket nem csinált. Ő csak beszélt. De legfőképp hallgatott.


  Léna azt mondta neki, hogy Elzával mennek. Ritkán hazudott. Sosem hazudott jól, ő sem tudta, miért, hogy mitől félt leginkább, a lelkiismeretétől, a lebukástól, vagy az azt követő büntetéstől.


  Búcsúzáskor gyorsan Péter arcához érintette a sajátját. Amikor elindult a Ketrec nevű szórakozóhely felé, még érezte magán Péter borostájának a szúrását, aztán az is elmúlt. Akkor jutott először eszébe, hogy most talán vége lesz egy világnak. Annak a világnak, amibe ő úgy belenőtt tíz év alatt, mint bilincs a csukló húsába. Műtéttel lehetett volna csak bármit is kezdeni ezzel.


  2.

  PÉTER


  Péter a házasságuk kilencedik évében nézte végig először, ahogy a felesége megcsalja. De hogy Léna meg fogja csalni valamikor, abban már évekkel korábban biztos volt. Hogy pontosan mikortól volt ebben biztos, arra ő is csak homályosan emlékezett, ám az emlékek talaja igencsak ingoványos, egészen úgy, mint a józan észé.


  Egymilliószor elképzelte az elmúlt évek alatt, mi lenne, ha meglátná így a feleségét. Azaz próbálta elképzelni, de legtöbbször, épp mielőtt megjelent volna lüktető agyában az a bizonyos részletgazdag kép, szétporladt minden, mint egy partba rohanó hullám. Máskor meg egyszerűen azt gondolta, megölne valakit. Hogy Lénát vagy saját magát, esetleg valaki mást, azt nem tudta eldönteni.


  Aznap délelőtt semmi különös nem történt. A Powerprojekt még mindig csúszott, viszont a munkások szépen haladtak az irodában. A sitt hegyekben állt az emeleten, a széles ablakokon bevágó napfény pedig pofátlanul hasalt rá a porra meg a koszra, és a por meg a kosz – mintha így létjogosultságot nyert volna – pofátlanul mutogatta magát a sárga glóriában. De Péter így is könnyen oda tudta képzelni magát a leendő, letisztult térbe. Sosem volt még ekkora irodája, pláne ilyen magasan. Átlátott a tetők szögletei, meg a körúti szmog szomorú tömbjei felett, és látta, amit lenn az emberek masszája nem láthatott: a felhők fényes alját. Tudta, hogy nagy dolgokat fog véghez vinni ebben a magasságban.


  Aztán nem gondolt erre tovább, egyrészt, mert nem akart, másrészt, mert benyitott Magdi. A Powerről hozott valamit. Magdiban nem volt semmi különös, csak a szeme, abban is az, ahogy Péterre nézett vele. Amúgy a húsa túl puha volt, a szeplői túl vörösek, legalábbis Péter ízléséhez mérten. És Péter ízlése szigorú volt. Persze azért elképzelte néha, milyen lenne elmerülni abban a puha húsban, milyen lenne az arcára borítani azokat a vörös szeplőket. Ki ne képzelte volna el?


  Péternek általában nem volt nehéz dolga a nőkkel, pár jól elhelyezett, ártatlannak tűnő mondat, és a nők már finoman tekergették a nyakukat meg dobálták a hajukat. De neki valahogy elég volt ennyi, ennél többre – eltekintve néhány kivételtől – nemigen akarta, tudta, vagy merte venni a fáradságot. Valójában idegesítették ezek a kis nők. Zavarta, hogy túl hangosan beszélnek a telefonba, hogy túl halkan csukják be az ajtót (vagy fordítva), hogy vezetni sem tudnak normálisan. Mondjuk Léna sem volt egy Fittipaldi, de mégis, legalább dinamika, az volt benne, igen, amolyan vérbő svung.


  Az egyetlen nő, akit Péter tartott valamire, Léna volt. Hogy milyen volt Léna, azt nem tudta pontosan, hiába figyelte szoros közelből már tíz éve. Olyan volt neki ez a nő, mint egy feketedoboz. De Péter szerette ezt a dobozt. Szépnek tartotta, és egyúttal veszélyesnek, de legfőképpen a sajátjának.


  Délután korán ért haza. Leült a géphez, a kék fotelbe, ami az övé volt. Híreket olvasott, de csak a főcímekhez volt türelme, mert Léna közben már megint vagy fél órája folyatta magára a meleg vizet a fürdőben. Vajon mi járhat a fejében, hogy így belefeledkezik a dologba? Hogy így élvezkedik? Kismalac a pocsolyában! Hogy nem őrá gondol, az fix. Hallgatta egy ideig a zuhany csobogását, aztán amikor már úgy érezte, mintha a gerincében, meg a tarkójában húzna a víz felfele (persze, nyilván borotválkozik is, egy árva pihét sem hagy magán, hogy olyan legyen a bőre, mint a sivatag, ó, jól ismerte ő ezt a sivatagot!), akkor nem bírta tovább, benyitott, és azt mondta: elég. Léna meg csak nézett rá döbbenten:


  –De hát fürdök…


  –Már nem – jegyezte meg tárgyilagosan Péter, majd a nyomaték kedvéért átnyúlt Léna melle előtt, és elzárta a csapot. – Két év múlva egy egész nyolctized milliárd embert érint majd a vízhiány. De te csak rá se ránts. Te empátiabajnok. – Léna keze után nyúlt. – Meg a bőröd is összeaszik. Nézd csak meg, hogy nézel ki, tisztára, mint egy öregasszony.


  Figyelte, ahogy Léna bőrén megjelennek a lúdbőr apró pettyei ahogy még csuromvizesen áll a kádban, és a saját tenyerét bámulja, meg az ujjbegyein kacskaringózó ráncokat. Aztán nyugtatólag Léna csupasz hasára tette a tenyerét. Milyen jó lett volna, ha Léna legalább hozzáér, legalább a kezéhez, ott a hasán! De nem, Léna csak állt ott, mint egy hideg, ázott szobor.


  Közben Bori libegte át a nappalit. Talpig tüllben libegett, és játszani akart, malmozni, vagy valami hasonlót, amiben úgyis hagyni kell őt nyerni. Micsoda hülyeség, az ember hétévesen tanuljon meg már veszíteni, az istenit neki. Péter azért azt mondta, jó, persze, majd mindjárt, csak előbb meg kell csinálnia valamit. Aztán inkább feldobta a lányát kétszer a levegőbe. Bori sikongatott örömében, aztán két meleg tenyere közé fogta Péter arcát.


  A fürdőszobában, a gyerekszobával közös falba üvegtégla volt építve. Péter tiltakozott ellene, amikor megcsinálták a lakást, de Léna ragaszkodott hozzá, hiába volt eleve ablak a fürdőszobán, ő még több fényt akart, állandóan csak fényt, mi a francnak annyi fény, mintha folyton el akarna röpülni ez a nő. Magasan, az üvegtéglák illesztésénél maradt egy kis rés, ahol egész tisztán át lehetett látni. Péter, ahogy annyiszor, most is odatolta a kis piros széket a falhoz, felállt rá, és figyelte a feleségét a vékony csíkon át.


  Léna még mindig meztelenül állt a tükör előtt. Szerette így nézni a feleségét, de egyúttal meg is rémítette a gondolat, hogy más is ugyanilyennek látná, mint ő. Hogy a bőre úgy feszül rá a széles csípőcsontjaira, mint a dobok peremére szegecselt marhabőr, hogy minden kerek rajta és kemény, csupa henger, meg a vállai, akár egy úszóé, igen, azokról sem lehet csak úgy megfeledkezni. Péternek időnként úgy tűnt, Léna egy falat is ledöntene a vállaival, ha úgy igazán nekiszaladna. Vagy akár őt magát is. Hibákat keresett Lénában, ez mindig megnyugtatta valahogy. Talált is. A nyaka például, igen, ha nagyon akarja, abban fellelhető némi idő, de ennyi, csak ennyi, amúgy nem változott semmit, ugyanaz a szép délibáb, ami tíz éve volt, ott Velencében, a San Giorgio Maggiore előtt. Léna most épp egy fekete csipkebugyogót vett le a szárítóról. Nyilván. Mi mást?!


  Péter összerezzent, ahogy Bori átölelte a lábát. Észre sem vette, hogy a lánya visszament a gyerekszobába. Magához szorította, és újra megígérte neki, hogy mindjárt malmoznak.


  Persze aztán Léna ült le Borival malmozni, és hagyta is nyerni. Igen, Léna ezt is azért csinálja, hogy megelőzze, hogy az orra alá dörgölje, hogy ő az ANYA, az egyetlen fényes szent a nappaliban, ellentétben vele, mert az itt kit érdekel, hogy ő épp egy új irodát épít fel, egy egész emeletet, sőt egy egész kurva birodalmat, csak azért, hogy legyen ez a csinos nappali, amiben Léna az égnek tolhatja a fitos kis orrát, és szentet játszhat a gyerek előtt. Mindemellett azért átjárta valami melegség. Hála talán. Íme, az ő felesége és az ő lánya a szőnyegen. Hát nem tökéletesek? Szinte. Meg valójában utált veszíteni. Malomban is.


  Egy hete szorított már a gyomra amiatt, hogy Léna elmegy valahova aznap este. Reménykedett benne, hogy elfelejti, de most úgy tűnt, ennek lőttek. Pedig hát Léna pontosan tudja, hogy nem akarja, hogy elmenjen. Ugyanis ő nem mondta egy szóval sem, hogy akarja. Nem is szokta akarni. Elmennék Elzával dumálni pénteken, nem gond? Így kérdezte, hogy nem gond-e, jóég, micsoda remek csel, majd ő adja az áldását az egészre, naná, micsoda barom lenne, istenem, de ő nem barom, átlát a szitán. Ez a nő folyton azt hiszi, hogy okosabb nála. És mi van, ha haza se jön? Ha örökre ellibben a fekete csipkebugyogójában a végtelen jövő felé?


  Nézte a feleségét, ahogy búcsúzóul és sietősen csókot hagy a gyerekek homlokán. Ahogy Léna lehajolt Misihez, a nadrág és a felső közötti hirtelen szünet fehér csíkban mutatta meg a hátán a bőrt. Péter most gyűlölte és imádta azt a kis fehér bőrholdat, és hirtelen azt érezte, legszívesebben kitépné Léna hátából. Csak az ő fénylő holdja lenne, ámen.


  Léna sápadtnak tűnt, a pirosító ellenére. Péternek akkor egy pillanatra még eszébe jutott, hogy bezárja az ajtót, hogy ne tudjon elmenni sehova, legfeljebb majd azt mondja, hogy megint ő, Léna hagyta el a saját kulcsát. Volt már ilyen, és Léna el is hitte. Aztán másképp döntött.


  Mikor egyedül maradt, megivott három pohár bort, visszaült a géphez, és agyonlőtt negyvenhárom Al-Quatla terroristát a virtuális urzikisztáni hadszíntéren. Percekig csak nézett ki az ablakon, a magas, ragacsos éjszakába. Aztán hirtelen, mint akit haldoklóhoz riasztanak, bebújt a papucsába, lerohant a másodikra Barbarához, aki a gyerekekre is vigyázott néha, és megkérdezte, ráér-e.


  3.

  LÉNA


  Balázs olyan volt Lénának, mint egy szélesre tárt ajtó, ami fényes világokra nyílik, Péter viszont égig érő, sötét fal volt az orra előtt.


  Balázzsal kétszer, talán háromszor találkoztak addig. Pontosabban ötször. A legelső találkozás éppen tíz évvel azelőtt esett meg, bár elég egyoldalú volt: csak Balázs látta Lénát, és azt is csak egy pincehelyiség füstös félhomályában.


  Léna utólag éppen így gondolt vissza a fiatalabb és akkor még olyan végtelenül ruganyos önmagára: a nő, akit mindenki észrevesz, de aki nem vesz észre senkit. Balázst sem látta, legalábbis – most ezt gondolta – nem eléggé. Elfutott előle, mielőtt közel jött volna hozzá. Igen, szó szerint elszaladt. És most újra itt van.


  Csak beszélgettek. Balázs folyton szabadnak látszott, annyira, hogy Léna néha azt képzelte, szárnyakat dugdos a lapockái alatt. Balázs lelkes volt, és állítólag szerelmes. Tőle volt ilyen lelkes, vagy csak az ilyen fajták közé tartozott, Léna ezt még nem tudta eldönteni. Talán nem is számított.


  Léna amúgy nem hitt a szerelemben, és ezt meg is mondta büszkén mindenkinek. Néha még Péternek is. Emellett viszont azt is makacsul vallotta, hogy szerelem nélkül nem lehet élni. Talán ez volt az egyik legalapvetőbb ellentmondás az életében, pedig Léna gyűlölte az ellentmondásokat.


  De most ott állt a belváros legközepén, a Ketrec kistermében, és bort ivott. Régen éjszakákat táncolt át pár pohár vörössel, de mostanában már egy deci is elnehezítette a combjait és megnyomta a tarkóját. A színes füstök között fiatal, illatosított lányok vonultak. Igen, jóval fiatalabbak voltak, mint Léna. Váratlanul egy ezeréves, tinédzserkori emlék jött fel benne: egyszer rátört a pisilhetnék a hajnali Oktogon legközepén, és akkor csak úgy, egyszerűen leguggolt abba a kövér kereszteződésbe, és eleresztette. Még oda is kiáltott neki egy férfi egy sárga Puntóból: Tutto è permesso in guerra ed in amore, ragazza! Persze Lénának fogalma sem volt, mit jelent ez, de aztán megkérdezte az olasztanárnőt az iskolában. Szerelemben és háborúban mindent szabad. Léna akkor hallotta ezt életében először, és még se szerelemről, se háborúról nem sokat tudott, mégis egészen beleégett az agyába ez a mondat. Nagyjából ott landolt benne, ahol az, amit Bíró Fegya mondott neki nem sokkal azelőtt, az osztálykiránduláson:


  Wieder Léna, te vagy végzet asszonya leszel, vagy valami fekete özvegy.


  Fegya volt a legidősebb és a legokosabb gyerek az osztályban, nagyon keveset beszélt, és nagyon halkan, olyan volt, mint valami pelyhedző bajszú orákulum, aztán pár évvel később felkötötte magát egy kollégiumi keresztgerendára.


  Léna azóta folyton veszélyesnek érezte magát. Nem nagyzolva, hanem valahogy úgy, ahogy tehetetlenül veszélyt jelent egy homokba ejtett üvegszilánk. De most – végre, istenem, milyen sok év után – hasonlóan érezte magát, mint akkoriban, az Oktogonon. Bátornak, sőt vakmerőnek. Szabadnak. Tutto è permesso in guerra ed in amore, ragazza!


  Ezeket el is mesélte Balázsnak, mert Balázs imádta az ilyesmit. Mindent imádott, mintha csak kötelező volna, köztük Lénát is, egész részletekbe menően. Imádta például Léna fülét, meg a fülén a cimpát, meg a cimpán a kis barna pöttyöt, és a haját is, ahogy kis szöszökbe fordul a homloka tetején. Még a hullámvasúton utazó gondolatokat is imádta Léna fejében.


  Léna szerette ezt, de legfőképpen azt szerette, hogy ha kérdez, akkor Balázs válaszol neki. Ezért külön hálát érzett. Igen, Péter hosszú, meddő csöndjei után minden apró és azonnali igent vagy nemet a lábai elé hulló gyöngyként érzékelt.


  Most ott álltak ketten egy oszlopnak dőlve, és az orruk, ahogy a cipőjük orra is, egymáshoz ért. Léna akkor észrevett egy kis vörösborfoltot Balázs ingjének hajtókáján, és arra gondolt, hogy Balázson folyton van valami ilyesmi, valami kisebb, ám látványos hiba. Hirtelen ezért is hálát érzett.


  –Hazajössz velem? – kérdezte most Balázs. Leszegte az állát, onnan nézett Lénára fölfelé, kérdőn, és reménykedve. Léna szerette ezt a nézést, és amikor később, a súlyosabb időkben Balázsra gondolt, mindig ez a nézés jutott eszébe. De most megrázta a fejét. Balázs tovább próbálkozott:


  –És amikor majd már lehet…?


  Léna elképzelte, milyen volna hazamenni együtt, egy másik életbe, ahol a kérdésekhez tartoznak válaszok is, ahol fehér a fehér és fekete a fekete, és ahol az emberek szárnyakat hordanak a lapockájuk alatt.


  –Akkor igen… – mondta végül, de nem nézett Balázs szemébe.


  Mondott ő mindenfélét Balázsnak, de a lelke mélyén tudta, hogy úgysem képes megtenni. Hogy csak játszik a képzeletével, meg Balázséval is, a reményeivel, meg Balázséival is.


  Azt is tudta, hogy nem Balázs az, akihez valami fura mód ragaszkodik, hanem kizárólag Balázs gondolatához ragaszkodik, pontosabban annak a másik életnek a gondolatához, amit élhettek volna. És akkor ott, ahogy az összecsókolózó cipőiket bámulta, a bor gőzeivel, a basszussal meg a lila füstökkel az agyában, eldöntötte, hogy véget vet a sok évtizedes állandó gondolkodásnak. Elhatározta, hogy szerelmes lesz Balázsba.


  Akkor már hosszú ideje nem csókolózott Péterrel. Nem is tudta megmagyarázni, miért. Péter sokszor felrótta neki ezt. Undorodsz talán tőlem? A kurvák sem csókolóznak soha… Olyankor aztán Léna szájára tapasztotta a száját, és mélyre dugta benne a nyelvét, Léna pedig hagyta.


  Balázs szájának viszont fagylaltillata volt. Megszédült, ahogy csókolóztak. Bor örvénylett a homloka mögött, az arca ott volt Balázs két forró tenyere között, ő pedig átfogta Balázs nyakát. A szemét becsukta. Valami Ed Sheeran szám ment, és ő próbált nem gondolni arra, hogy Péter nyelve mennyivel húsosabb, sem arra, hogy mi lenne, ha Péter most itt állna előttük.

